Ди къуэш республикэхэм
ЩIалэгъуалэм яIуощIэ
Къэрэшей-Шэрджэс. Республикэм и Iэтащхьэ Темрезов Рашид яIу-щIащ «Нолым къыщыщIэдзауэ мелуаным нэс» щIалэгъуалэ проектым хэтхэм.
Проектыр Осетие Ищхъэрэ-Аланием къыщызэрагъэпэщауэ щытащ Кавказ Ищхъэрэм и щIалэгъуалэр я зэфIэкIрэ лэжьыгъэкIэ гъащIэм ехъулIэныгъэхэр щызыIэрызыгъэхьа цIыхухэм яIущIэкIэрэ зэкъуэгъэувэн мурадкIэ. А зэIущIэм кърихьэлIащ республикэм и школхэм, техникумхэмрэ еджапIэ нэхъыщхьэхэмрэ щеджэ щIалэгъуалэр.
Проектым хэтахэр яхуэзакIэщ Осетие Ищхъэрэ-Аланием, Ингушым, Къэбэрдей-Балъкъэрым я Iэтащхьэхэм. Дэтхэнэ щIыпIэми жэрдэмщIакIуэ гупым къыхыхьащ класс нэхъыжьхэм щеджэ ныбжьыщIэхэр, студентхэр.
Дыгъэм егъэлажьэ
Адыгей. Республикэм и федеральнэ гъуэгухэм дыгъэ батареехэмкIэ къэзыгъэнэху Iэмэпсымэхэр гъэувын щыщIадзащ.
Иджы япэу ахэр щагъэуващ Адыгейм и Теувэж щIыналъэм хыхьэ Ды-гъургуей жылагъуэм и щIыпIэм кIуэцIрыкI, авариехэмкIэ нэхъ шынагъуэ «А-146» федеральнэ гъуэгу зэблэкIыпIэм деж. Республикэм щыIэ МВД-м къызэритымкIэ, гъуэгухэр къэзыгъэнэху а Iэмэпсымэхэр нэхъ зыубгъуауэ къагъэсэбэпынущ.
Гъыцбэ Алисэ и концерт
Абхъаз. Урысейм щIыхь зиIэ и артисткэ, Абхъазым и цIыхубэ артисткэ, «Геликон-опера» мэзкуу театрым и солисткэ Гъыцбэ Алисэ и концерт мазаем и 6-м Мэзкуу консерваторэм и Зал цIыкIум щекIуэкIынущ.
Мэзкуу консерваторэм и доцент, пианисткэ гъуэзэджэ Бондаренкэ Светланэ зыхэт ансамблым къызэхуэсахэм я пащхьэ иралъхьэнущ урысей классикхэу Чайковскэмрэ Рахманиновымрэ я романсхэмкIэ гъэнщIа программэр.
УЭРДОКЪУЭ Женя.
